《廿一夜梦作书画真有契岁月来无穷二句似翻后山诗意醒后偶有所会遂成二诗 其二》
清代·陈曾寿

高峰半云雨，观棋坐一老。楚天巫峡图，千古一画稿。

天阴赞公房，壁润龙麟好。想为宏偃笔，变化松夭矫。

山谷游落星，燕寝清香袅。小幅对寒山，妙绝无人晓。

我读两翁诗，魂梦辄飞绕。何当逢解人，破秘一倾倒。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。